《和陈绳皋前辈忆塞垣元韵 其二》
清代·曹学闵

归来高卧北窗前，懒慢心如不系船。骥足几人看滚滚，羸车我亦自年年。

敢言白传惟摊卷，非学坡公待有田。时与素心频聚首，清歌浊酒乐陶然。

作者简介：（1719—1787）清山西汾阳人，字孝如，号慕堂。乾隆十九年进士，授检讨，官至内阁侍读学士。学行诚笃，性情冲淡，颇为一时贤士大夫所重。有《紫云山房诗文稿》。